钦定古今图书集成/明伦汇编/氏族典/第549卷 > 《廖用贤尚友录》 > 叶祖洽
## 钦定古今图书集成/明伦汇编/氏族典/第549卷 > 《廖用贤尚友录》 > 叶祖洽

按《宋史叶祖洽传》：“祖洽，字敦礼，邵武人。熙宁初，策试
进士，祖洽所对，专投合用事者，吕惠卿擢为第一，由
国子丞知湖州，留为校书郎。元祐初，历职方、兵部员
外郎，进礼部郎中、给事中。绍圣中，为左司郎中，起居
郎、中书舍人、给事中。祖洽性狠愎，喜谀附，密言王珪
于册立时有异论，珪遂追贬。又言司马光、吕公著获
终牖下，恩礼隆缛。蔡确受遗定策，而贬死岭外，乞恤
其孤”，其论率类此。坐举王回，出知济州，徙洪州。曾布
引为吏部，布罢，出知定州。徽宗怒其躁妄，降集贤殿
修撰、提举冲佑观，自是不复用。久之，知洪州，改亳州，
加徽猷阁直学士。政和末卒。